CELEX: 32016D0542
Language: hu
Date: 2016-02-15 00:00:00
Title: A Tanács (EU) 2016/542 végrehajtási határozata (2016. február 15.) a Görögországnak nyújtandó rövid távú uniós pénzügyi támogatásról (2015/1181)

7.4.2016   
            
            
               HU
            
            
               Az Európai Unió Hivatalos Lapja
            
            
               L 91/22
            
         A TANÁCS (EU) 2016/542 VÉGREHAJTÁSI HATÁROZATA
   (2016. február 15.)
   a Görögországnak nyújtandó rövid távú uniós pénzügyi támogatásról (2015/1181) (1)
   
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendeletre (2) és különösen annak 3. cikke (2) bekezdésére,
   tekintettel az Európai Bizottság javaslatára,
   mivel:
   
               (1)
            
            
               Görögország új pénzügyi támogatást igényelt az Európai Stabilitási Mechanizmus (ESM) keretében, és elvben létrejött a megállapodás a kért támogatás nyújtásáról.
            
         
               (2)
            
            
               Ugyanakkor az euroövezet egységének és a pénzügyi stabilitásnak a megőrzése, valamint a visszafizetési kötelezettségek további elmulasztásának megelőzése érdekében a kért támogatás folyósításáig Görögországnak áthidaló finanszírozásra van szüksége. A kormány befolyásán kívül álló, rendkívüli körülmények által okozott súlyos gazdasági és pénzügyi zavarokra tekintettel Görögország 2015. július 15-én hivatalosan sürgős pénzügyi támogatást kért az Uniótól, amelynek célja Görögország, az euroövezet és az Unió pénzügyi stabilitásának a megőrzése. Az ESM keretében Görögországnak nyújtandó támogatást Görögország az európai pénzügyi stabilizációs mechanizmus (EFSM) keretében kapott hitel törlesztésére fogja felhasználni.
            
         
               (3)
            
            
               A Görögország által a Bizottság és a Tanács elé terjesztett gazdasági és pénzügyi kiigazítási programtervezet (a továbbiakban: a program) célja, hogy biztosítsa az államháztartás fenntarthatóságának és a szabályozási környezetnek a javításához szükséges reformcsomag elfogadását.
            
         
               (4)
            
            
               A Bizottság által az Európai Központi Bankkal (EKB) együttműködésben elvégzett értékelés szerint Görögországnak 2015 júliusában összesen 7 160 millió EUR finanszírozásra van szüksége. A részletes pénzügyi feltételeket a hitelmegállapodásban kell meghatározni.
            
         
               (5)
            
            
               Az uniós pénzügyi támogatást a Bizottságnak kell kezelnie.
            
         
               (6)
            
            
               A Görögország által a Bizottság és a Tanács elé terjesztett program célja, hogy biztosítsa az államháztartás fenntarthatóságának és a szabályozási környezetnek a javításához szükséges reformcsomag elfogadását. A görög kormány és a Bizottság között 2015. július 15-én szakértői szintű megállapodás jött létre a programról, amelyet konkrét gazdaságpolitikai feltételekről szóló egyetértési megállapodásba (a továbbiakban: egyetértési megállapodás) kell foglalni.
            
         
               (7)
            
            
               A Bizottságnak ellenőrző látogatások és a görög hatóságoktól kért rendszeres jelentések útján rendszeresen meg kell vizsgálnia, hogy teljesülnek-e a támogatás gazdaságpolitikai feltételei.
            
         
               (8)
            
            
               A támogatás célja, hogy segítse a program sikeres végrehajtását.
            
         
               (9)
            
            
               Az euroövezeti tagállamok bejelentették azon kötelezettségvállalásukat, hogy a 407/2010/EU rendelet értelmében valamely euroövezeti tagállamnak nyújtott uniós pénzügyi támogatásból eredő veszteségek esetén az Unió általános költségvetése felhasználásának megfelelő mértékben, egy kifejezetten erre a célra szolgáló mechanizmuson keresztül együttesen és azonnal visszafizetik minden euroövezeten kívüli tagállam számára az általa saját forrásként befizetett összeget. Megfelelő intézkedésekre kerül sor továbbá annak érdekében, hogy elkerüljék az euroövezeten kívüli tagállamok túlzott mértékű ellentételezését, az Unió általános költségvetésének védelmét szolgáló eszközök – köztük a követelésbehajtás – aktiválásakor, szükség esetén a követelések és kifizetések fokozatos nettósításával.
            
         
               (10)
            
            
               Az EFSM-hitelre az Unió általános költségvetése nyújt garanciát. E hitel tekintetében nemteljesítés esetén a Bizottság az uniós adósság törlesztése érdekében további forrásokat vehet igénybe a rendelkezésére álló pénzügyi eszközökön túl, figyelembe véve a készpénzállomány többletét is. Az Unió általános költségvetésére alkalmazandó szabályokról szóló 966/2012/EU, Euratom európai parlamenti és tanácsi rendelet (3) (a továbbiakban: a költségvetési rendelet) és annak részletes szabályai rendelkeznek az Unió költségvetésének védelmét szolgáló eszközökről, köztük a követelésbehajtásról, szükség esetén a követelések és kifizetések fokozatos nettósításával. A Bizottság alkalmazni fogja ezeket az eszközöket,
            
         ELFOGADTA EZT A HATÁROZATOT:
   1. cikk
   (1)   Az Unió hitelt bocsát Görögország rendelkezésére legfeljebb 7 160 millió EUR összegben, legfeljebb három hónapos futamidővel.
   (2)   Az e határozat szerinti uniós pénzügyi támogatást csak abban az esetben lehet rendelkezésre bocsátani, ha jogilag kötelező erejű megállapodások alapján a kitettségükkel azonos összegű likvid biztosítékot nyújtanak azon tagállamok számára, amelyek pénzneme nem az euro, úgy, hogy az azonnal kifizethető legyen a részükre az ahhoz szükséges mértékben, hogy fedezni tudjanak minden őket terhelő, abból eredő kötelezettséget, hogy Görögország elmulasztja a pénzügyi támogatás vonatkozó feltételek szerinti visszafizetését.
   (3)   A pénzügyi támogatást e határozat hatálybalépését követően haladéktalanul rendelkezésre kell bocsátani.
   (4)   A Bizottság az uniós pénzügyi támogatást legfeljebb két részletben bocsátja Görögország rendelkezésére.
   (5)   A részleteket akkor lehet rendelkezésre bocsátani, ha a hitelmegállapodás és az egyetértési megállapodás hatályba lép, és Görögország teljesíti a 3. cikk szerinti, vonatkozó szakpolitikai feltételeket.
   (6)   Az Uniós finanszírozás költségét Görögország viseli, tíz bázispontos felértékeléssel.
   (7)   A 407/2010/EU rendelet 7. cikkében említett költségeket Görögország viseli.
   (8)   Indokolt esetben és a hitel kellő időben történő finanszírozása érdekében a Bizottság zártkörű értékpapír-kibocsátással vagy más alkalmas pénzügyi megoldással is bevonhat forrást, hogy a finanszírozási forrásokat akár rendkívül rövid idő alatt is biztosíthassa.
   2. cikk
   (1)   A támogatást a Bizottság kezeli Görögország vállalásaival összeegyeztethető módon.
   (2)   A Bizottság az EKB-val konzultálva megállapodik a görög hatóságokkal a pénzügyi támogatásnak a 3. cikkben meghatározott konkrét gazdaságpolitikai feltételeiről. Ezeket a feltételeket az e cikk (1) bekezdésében említett vállalásokkal összhangban lévő egyetértési megállapodásba kell foglalni, amelyet a Bizottság és a görög hatóságok írnak alá. A részletes pénzügyi feltételeket a Bizottsággal kötendő hitelmegállapodásban kell megállapítani.
   (3)   A Bizottság rendszeresen megvizsgálja, hogy teljesülnek-e a támogatás gazdaságpolitikai feltételei, és jelentést tesz a Gazdasági és Pénzügyi Bizottságnak. A görög hatóságoknak e célból teljes mértékben együtt kell működniük a Bizottsággal és az EKB-val, és minden szükséges információt a rendelkezésükre kell bocsátaniuk. A Bizottság folyamatosan tájékoztatja a Gazdasági és Pénzügyi Bizottságot minden releváns fejleményről.
   3. cikk
   (1)   A Tanács jóváhagyja a görög hatóságok által kidolgozott gazdasági és pénzügyi kiigazítási programot (a továbbiakban: a program).
   (2)   A támogatás folyósítása a Görögországgal szemben támasztott alábbi feltételekhez kötött:
   
               i.
            
            
               a programban 2015. július 15-i határidőig elfogadandó intézkedésekként szereplő intézkedések elfogadása;
            
         
               ii.
            
            
               egyértelmű lépések megtétele a programban felsorolt egyéb szakpolitikai feltételek teljesítésének előkészítése érdekében; valamint
            
         
               iii.
            
            
               az ESM tagjainak az Európai Stabilitási Mechanizmus létrehozásáról szóló szerződés 13. cikkének (2) bekezdése szerinti elvi hozzájárulása a Görögországnak nyújtandó pénzügyi támogatáshoz.
            
         (3)   Görögország kellő időben megteszi a következő intézkedéseket:
   
                
            
            
               Héarendszer
               
                           —
                        
                        
                           2015. július 15-ig a héarendszer reformját célzó jogszabályok elfogadása. A reform célja éves szinten a GDP 1 %-ának megfelelő mértékű nettó bevételnövekedés parametrikus változtatások eredményeképp. Az új héarendszernek meg kell felelnie az alábbi követelményeknek: i. egységesen 23 %-os általános héamérték bevezetése, amely az éttermi és vendéglátó-ipari szolgáltatásokra is kiterjed, továbbá kedvezményes 13 százalékos mérték bevezetése az alapvető élelmiszerek, az energia, a szállodai szolgáltatások és a vízellátás (a szennyvíz kivételével) tekintetében, illetve rendkívül kedvezményes 6 százalékos mérték bevezetése a gyógyszerszerek, a könyvek és a színházi belépőjegyek tekintetében; ii. az adóalap kiszélesítése érdekében a mentességek körének szűkítése és a biztosítások adójának emelése; valamint iii. a nagyobb jövedelemmel rendelkező és a legnépszerűbb turisztikai úti céloknak számító szigetekkel kezdve – a legtávolabbi szigetek kivételével – a szigeteken érvényes adókedvezmények megszüntetése. A reformot – lehetőség szerint – 2016 végéig kell végrehajtani, és meg kell határozni a leginkább rászoruló lakosokat kompenzáló, célzott és költségvetési szempontból semleges intézkedéseket is. A szállodai szolgáltatásokra és a szigetekre vonatkozó új héamértékeket 2015. október 1-jétől kell alkalmazni.
                        
                     
         
                
            
            
               Nyugdíjak
               
                           —
                        
                        
                           jogszabály elfogadása arról, hogy 2021-ig nominálértéken befagyasztják a garantált havi nyugdíj-kiegészítés mértékét,
                        
                     
                           —
                        
                        
                           jogszabály elfogadása a vonatkozó görög jogszabály hatálybalépését követően nyugdíjba vonuló személyekre vonatkozóan, melynek értelmében csak a jelenleg 67 évben megállapított kötelező nyugdíjkorhatár elérését követően biztosít alapnyugdíjat, garantált nyugdíj-kiegészítést, illetve rászorultsági alapon nyújtott nyugdíjat,
                        
                     
                           —
                        
                        
                           jogszabály elfogadása a nyugdíjasok által fizetendő egészségügyi hozzájárulás átlagos mértékének 4 %-ról 6 %-ra történő emeléséről, és a kiegészítő nyugdíjakra való kiterjesztéséről,
                        
                     
                           —
                        
                        
                           a megfelelő jogi eszköz elfogadása annak előírása céljából, hogy a 2015. január 1-jét követően benyújtott új nyugdíjfolyósítási kérelmek tekintetében minden nyugdíjpénztár teljes körűen hajtsa végre a 3863/2010. sz. törvényt.
                        
                     
         
                
            
            
               Statisztikairányítás
               
                           —
                        
                        
                           jogszabály elfogadása a görög statisztikai hivatal (ELSTAT) irányításának megerősítése érdekében. A jogszabálynak a következőkre kell kiterjednie: i. a görög statisztikai rendszer tanácsadó testületeinek szerepe és szerkezete, beleértve a görög statisztikai rendszer tanácsának átalakítását a rendszer tanácsadó bizottságává, valamint a bevált gyakorlatokkal foglalkozó tanácsadó bizottság szerepe; ii. az ELSTAT elnökének kiválasztási eljárása, amelynek biztosítania kell, hogy – átlátható eljárások és kiválasztási kritériumok alapján – a legmagasabb szakmai felkészültségű személyt válasszák elnökké; iii. adott esetben az ELSTAT közreműködése statisztikai vonatkozású jogalkotási vagy egyéb jogi javaslatok kidolgozásában; iv. az ELSTAT függetlenségére hatást gyakorló egyéb kérdések, beleértve annak pénzügyi autonómiáját, az ELSTAT felhatalmazását arra, hogy átszervezze a meglévő állandó álláshelyeket és szükség esetén új alkalmazottakat vegyen fel, illetve szakosodott tudományos személyzetet alkalmazzon, továbbá az intézménynek a közelmúltban elfogadott 4270/2014. sz. törvény szerinti költségvetés-politikai szervként való besorolását; a Görög Nemzeti Bank szerepe és hatásköre a statisztika területén az uniós jogszabályokkal összhangban.
                        
                     
         
                
            
            
               A gazdasági és monetáris unióbeli stabilitásról, koordinációról és kormányzásról szóló szerződés végrehajtása
               
                           —
                        
                        
                           Görögország 2015. július 15-ig végrehajtja a stabilitásról, koordinációról és kormányzásról szóló szerződés vonatkozó rendelkezéseit.
                        
                     
         4. cikk
   Görögország külön számlát nyit a Görög Központi Banknál az uniós pénzügyi támogatás kezelésére.
   5. cikk
   Ez a határozat a róla való értesítéssel lép hatályba.
   6. cikk
   Ennek a határozatnak a Görög Köztársaság a címzettje.
   7. cikk
   Ezt a határozatot az Európai Unió Hivatalos Lapjában ki kell hirdetni.
   
      Kelt Brüsszelben, 2016. február 15-én.
      
         
            a Tanács részéről
         
         
            az elnök
         
         M.H.P. VAN DAM
      
   
   
      (1)  Ezt az aktust eredetileg csak angol nyelven fogadták el és a HL L 192, 2015.7.18., 15. o. hirdették ki.
   
      (2)  HL L 118., 2010.5.12., 1. o.
   
   
      (3)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).